Officiosum jugiter famulatum dilectione preposita filiali. Reuerende pater et domine colendissime, semper vestra pace loquar. Jsta inutilj et ieiuna narratione multum me timeo vestram offendere bonitatem, sed ffortune quid erit michi iussa capessere phas(!) est. Dominationem vestram, insignem pietate virum, quedam honesta matrona Wiburgensis, nomine Agneta Iohannis Meckinx, facit salutari millecies noctibus saluis, scribens mee paruitati tali verborum sub tenore: Ex quo ignota sum venerabili viro domino magistro Paulo archidiacono, sicut et ceteris reuerendis patribus dominis de capitulo Aboensi, eis non audeo conquerj meas necessitates, contumelias michi illatas et contemptus a domino Magno Bok de Nykirke. Sed tu dic, quj in partibus illis michi proximus es, pro filioli mej lauacro salutari et quem maritus meus vnacum Iohanne Detmer, iam in morte laborante extrema, pro curia mea constituit responsales. Et nisi meam narrationem reuerendo domino magistro Paulo voltis exponere propter preces et mea erga te merita, saltem idipsum fac ob mulierum honestarum omnium probitatem. Venerande pater, tot verbis ammonitus vestre suas querimonias enucleo pietatj. Tempore carnispriuij venit dominus Magnus de Nykirke et eripuit de seruicio ancillam supradicte matrone, sibi eam alliciendo sue mancipans seruituti, que in recessu suo, nescio cuius instinctu, paruulum filium Iohannis Mecking adeo dure collisit in pauimentum, quod sanguis ab ore pariter et naribus mox erupit, [per?] abrotonicum exhilarata suo de recessu. Quo facto, venit matrona prememorata ad conuiuium in domo domini Petri, sedentis vna cum domino Magno Bok, et conquesta est modeste et faceto verbo vtrique pariter, quomodo hoc promerverat quod ancillam suam allexerat ab ea, presertim in absentia virj suj. Jnterrupit dominus Magnus idipsum verbum matrone dicendo: 'vade pro mille centesimis dyabolis et illis do et te commendo'; et aliis pluribus contumeliosis verbis eam lacessiuit, de quibus scribere deficio. Inquit illa et rogat, ut ob passionem sancti Dej paternitati vestre suam querimoniam exponere festinarem, vt sibi exhoc æqua honesta satisfactio consequatur. De futura vestium muliebrium pompa, quam promiserat dominus Magnus suis ancillis in contemptum matrone, multum et ad longum continent litere sue, de quibus abstineo pennam. Hoc magnis precibus vestre paternitati denunciarj supplicat. Et si non adeo grauida esset, suas ipsamet literas venerabili capitulo deportaret. Nouiter, ut ait, acceptis literis mariti suj prosperum et incolumem nunciauit. Jntuitu diuinj amoris michi postulo parci. Ego nichil in domino Magno potuj dignum reperire pudore, sed coactus et pie ammonitus, talia scribo, ne ingratus beneficiorum inueniar acceptorum. His uisis Deus gloriosus incolumem dignetur reuerendam paternitatem vestram felicissime conseruare. Est michi tam insolita hic manendi racio, quod decies adhuc scole interesse preeligerem puerorum. Jn veritate copiosiores multo de scola obtinuj redditus, prout iam didiceram, quam de parochia obtinebo Sexamäky. Ex eadem anno Domini 1511, septima mensis aprilis. Vestre inclite paternitatis humilis subiectus Ericus, presbyter inutilis de Säxmäki. Reuerende et Deo amabilis pater, ista oro non de meo set de matrone commemorate pectore et ore emanauit. Tam bonus et liberalis fuit michi maritus suus pro certo, quod multis annis me sua mensa gratis et largiter sustentaret et in multis michi se promiserat subuenturum. Si tamen attingerem usquam sue mansionis pertinencias, a quibus elongatus, ideo in multis necessitatus. Adress: Reverendo patri et domino spectabilissimo magistro Paulo, archidyacono alme Aboensis ecclesie meritissimo, patri et domino suo metuendo.